

PALDISKI LASTEAED NAERULIND

ARENGUKAVA

2021-2025

MOTO:

IGA LAPS ON KORDUMATU, IGA LAPS ON KINGITUS

LÄÄNE - HARJU VALD 2020

1. Sissejuhatus

Paldiski Lasteaia Naerulind (edaspidi *lasteaed*) arengukava lähtub Koolieelse lasteasutuse seadusest, lasteaia põhimäärusest, õppekavast, sisehindamise aruandest ja Lääne - Harju valla arengukavast 2019 - 2030. Lisaks on arvestatud laste, personali ja lastevanemate rahulolu küsitluste ning hoolekogu ja pedagoogilise nõukogu ettepanekutega.

Arengukava tagab lasteasutuse järjepideva arengu, määrab tegevuse põhisuunad ja -valdkonnad aastateks 2021-2025. Arengukava on aluseks õppeaasta tegevuskavade ja eelarve koostamisel.

Arengukava koosneb sissejuhatusest, stardiplatvormist aastal 2020, õppeasutuse tegevust mõjutavatest teguritest, visiooni, missiooni ja põhiväärtuste kirjeldustest, peamiste arengusuundade ja eesmärkide kirjeldusest 2021 - 2025 ning arengukava muutmise ja kinnitamise korrast.

2. Stardiplatvorm aastal 2020

Õppeasutuse kontaktandmed: Rae 34, Paldiski 76806, +372 6741344, +372 55513296, e-post: naerulind@naerulind.edu.ee, lasteaia veebileht <http://naerulind.org>.

Lasteaia territooriumi suurus on 6700 m². Lasteaial on korralik piirdeaed ja lukustatavad väravad. Lasteaia hoone on ehitatud 1953. aastal. Viimane kapitaalremont toimus 2013. aastal, mil rühmade ümberehitus võimaldas avada ühe lisarühma ning hakata vastu võtma lapsi alates vanusest 1,5 aastat. Puuduvad vajalikud abiruumid ja tugispetsialistide töökabinetid. Lasteaias on arendamist vajav WiFi võrk, personal on varustatud sülearvutitega. Osaletud on edukalt taotlusvoorudes IKT vahendite soetamiseks ja õpetajate digipädevuste tõstmiseks. Lasteaial on uuendatud koduleht, toimiv Facebooki leht ja Rohelise Kooli tegevusi kajastav blogi. Kohti on 118 lapsele, avatud on 6 rühma. Rühmades on kokku 75 last. Laste arv on vähenenud seoses linnas asunud kaitseväe väeosa ajutise sulgemise ning elanike väljarändega.

Töötajaid on kokku 29. Probleemiks on suur tööjõu voolavus. Lasteaia õppetegevus toimub vastavalt koolieelse lasteasutuse riiklikule õppekavale, lisaks kasutatakse Hea Alguse, steiner- ja montessoripedagoogika, J. Käisi ja Reggio Emilia projektõppe metoodikaid.

**2.1 Juhtimine ja koostöö**

Töö- ja juhtimiskultuur on paindlik, rakendatakse kaasava juhtimise põhimõtteid, toimib nii juhtkonna- kui kolleegidepoolne tunnustussüsteem. Lasteaias on tugev ja abivalmis meeskond, valitakse aasta õpetaja ja aasta töötaja. Lastevanematega koostöö on konstruktiivne, toimuvad ümarlauad ja rühmakoosolekud lastevanemate nõustamiseks ja probleemide ennetamiseks ning lahendamiseks. Koostöö huvigruppidega on järjepidev ja tulemuslik. Peamised partnerid on Lääne - Harju vallavalitsus ja valla teised haridusasutused. Lasteaia arendamiseks on loodud mitmed töörühmad. Toimuvad regulaarsed rahulolu-uuringud lastele, personalile, lastevanematele. Infokanalid võimaldavad eriolukordades kiiresti reageerida ja töös ümberkorraldusi teha.

**2.2 Professionaalne areng**

Õpetajatest 50% vastab kvalifikatsiooninõuetele. Töötajate arendamiseks toimuvad nii individuaalsed kui ka meeskonnakoolitused, võimaldatakse erialaseid õpinguid kõrgkoolides ja erinevaid õpetajakoolitusi. Kutseoskuste parandamiseks korraldatakse õpitubasid, parimate praktikate jagamist ja rakendatakse mentorlust. Pidevalt täiendatakse õpetajate digipädevusi. Professionaalse arengu protsessi hinnatakse läbi eneserefleksiooni ja arenguvestluste. Projektides osalemist raskendab töötajate vähene huvi ja passiivsus. Pideva tööjõu voolavuse tõttu on keeruline tagada lasteaiaõpetajate assistentide - ja abide pedagoogilist professionaalsust. Vähene on koolitatus ja ettevalmistus käitumishäiretega lastega toimetulekuks.

**2.3 Iga õppija toetamine**

Lapse arengu hindamine ja toetamine toimub õpetajate, lastevanemate ja erialaspetsialistide koostöös. Tugiteenuseid osutavad psühholoog ning venekeelne logopeed. Puuduvad eestikeelne logopeed ja eripedagoog, kuid lapsevanematel on võimalik lapsega logopeedi teenusele pöörduda valla lepingupartnerite juurde. Muu kodukeelega lapsi on lasteaias 20 %, neile toimub lasteaias eesti keele tugiõpe.

**2.4 Nüüdisaegne õpikäsitus**

Õppekorraldus ja metoodika on paindlikud ning lapsest lähtuvad. Õppimine on tõhus, õhinapõhine, mänguline ja uuenduslik, õppimises kasutatakse tänapäevaseid tehnoloogiaid. Lastele ja õpetajatele on igapäevaseks kasutamiseks kättesaadavad robootika ja IKT vahendid. Kasutatakse õues - ja avastusõpet, toimuvad õppekäigud ja matkad. Õueala atraktsioonid on uuendatud. Liigirikkal õuealal on loodusõpperada, liiklusrada ja istutuskastid aiasaaduste kasvatamiseks. lasteaed kuulub Tervist Edendavate Lasteaedade võrgustikku. Tegeletakse toiduvalmistamise ja muude jõukohaste tööharjumuste kujundamisega. Ettevõtlikkuse arendamiseks korraldatakse kohvikuid ja laatasid. Osaletakse Rohelise Kooli ja teistes keskkonnaalastes programmides, heategevuslikes kampaaniates ja projektides, lasteaiale on omistatud Rohelise Kooli lipp. Rühmades toimub temaatiline projektõpe huvipakkuva teema käsitlemiseks. Lastel on võimalus osaleda huvitegevuses, konkurssidel ja võistlustel.

3. Õppeasutuse tegevust mõjutavad tegurid

* Lasteaiakohtade madal täituvus tingib eelarve vähenemise, samas annab võimaluse pöörata igale lapsele rohkem tähelepanu.
* Erivajadustega laste osakaalu suurenemine toob kaasa senisest suurema vajaduse tugiteenuste järele. Tõhus koostöö lastekaitse spetsialistidega aitab tagada lastele vajalikku abi.
* Pidev tööjõuvoolavus mõjutab meeskonnatöö efektiivsust, nõuab lisaressursse uute töötajate väljaõppeks ja kohanemisaegseks toetamiseks.
* Muukeelsete peredega on suhtlemine keelebarjääri tõttu raskendatud.
* Maja renoveerimine on lõpetamata, vajalikud abiruumid ja kabinetid välja ehitamata.
* Tehnoloogia kiire areng nõuab pidevat digivahendite uuendamist ja koolitusi.

4. Missioon, visioon, põhiväärtused

**Missioon**– Oleme tervist edendav ja keskkonda väärtustav lasteaed, kus toetatakse lapse füüsilist, emotsionaalset ja sotsiaalset arengut ning koostöös peredega tagatakse lapse koolivalmidus.

**Visioon**– Kaasaegse mängu- ja õpikeskkonnaga turvaline ja pidevalt uuenev lasteaed, kus tegutsetakse lapsest lähtuvalt ning iga lapse individuaalsust arvestavalt.

**Põhiväärtused:**

Lähtume lapsest – märkame ja hoolime. Töötame selleks, et lastel oleks hea.

Oleme sõbralikud – laste ja lastevanematega, külaliste ja kolleegidega.

Looduskasvatus - avastamine ja uurimuslik õppimine looduses.

Teeme koostööd – tegutseme meeskonnana koos ühiste eesmärkide ja laste heaolu nimel.

Usaldame üksteist – julgeme küsida, räägime ning oleme avatud. Peame kokkulepetest kinni.

5. Peamised arengusuunad ja eesmärgid valdkondade kaupa 2021-2025

**5.1. Juhtimine ja koost**öö

**Arengusuund:** Lasteaed tegutseb koostöös erinevate huvigruppide ja partneritega, rakendatakse kaasavat juhtimist, mis lähtub sisehindamise tulemustest, töökeskkond ja -viisid on kaasaegsed ning dokumentatsioon uuendatud.

**2021 – 2022**

* Töötajatele täiendavate töö- ja abiruumide loomine
* Töökeskkonna vastavusse viimine töötervishoiu ja tööohutuse seadusega
* Personali koostöö tõhustamiseks ja töö paremaks korraldamiseks MS Office 365 tarkvara tööriistade kasutusele võtmine
* Kaasaegse wifi võrgu rajamine
* Koostöö põhimõtete väljatöötamine Lääne-Harju valla asutuste ning äri- ja kolmanda sektori partneritega

**2023 – 2025**

* Tegevuskava koostamine muukeelsete lastevanematega koostöö tõhustamiseks
* Dokumentatsiooni kaasajastamine ja digitaliseerimine
* Sisehindamissüsteemi uuendamine

**5.2. Professionaalne areng**

**Arengusuund:** lasteaias on aktiivne, pädev ja stabiilne meeskond ning kõik õpetajad vastavad kvalifikatsiooni nõuetele.

**2021 – 2022**

* Värbamisprotsessi arendamine
* Töötajate koolituskava loomine nii täiend- kui ka tasemeõppeks
* Töötajate digipädevuste täiendamine

**2023 – 2025**

* Mentorlussüsteemi arendamine
* Õpetajate rakendamine kogemus- ja projektõppe läbiviimisel ning parimate praktikate jagamisel
* Töötajate terviseteadlikkuse edendamine

**5.3 Iga õppija toetamine**

**Arengusuund:** lasteaias on loodud iga lapse eripäraga arvestav arengukeskkond

**2021 – 2022**

* Lasteaia tugispetsialistide tegutsemine ühises võrgustikus Paldiski tugipesas, tagades varase märkamise, tugiteenuste vajaduse kaardistamise ning sekkumise lapse arengu toetamiseks
* Arenguvestluste korra uuendamine

**2023 – 2025**

* Eesti keele tugiõppe metoodika täiendamine
* Laste andekuse toetamine läbi huvi- ja spordiringide

**5.4. Nüüdisaegne õpikäsitus**

**Arengusuund:** lasteaias on kaasaegne, tervist edendav ja turvaline õpi-, mängu- ja töökeskkond ning tegevuses lähtutakse rohevalla põhimõtetest.

**2021 – 2022**

* Siseriiklikes ja rahvusvahelistes projektides osalemine
* Digi- ja robootikavahendite lõimimine õppe- ja vaba aja tegevustesse
* Terviseedenduse ürituste läbiviimine lastevanematele ja tegevuste lõimimine lasteaia tegevuskavadesse

**2023 – 2025**

* Õppekava arendamine lähtuvalt nüüdisaegsest õpikäsitusest
* Õues- ja avastusõppe metoodika arendamine
* Ettevõtliku Kooli programmiga liitumine

6. Arengukava kinnitamine ja muutmine

Arengukava on koostatud aastateks 2021-2025 ning selles määratakse lasteaia arengu eesmärgid, põhisuunad ja - valdkonnad ning selle uuendamise kord. Vajadusel tehakse arengukavas muudatused, mis esitatakse enne kinnitamist arvamuse andmiseks lasteaia hoolekogule ja pedagoogide nõukogule.

Arengukava koostamise ja elluviimise eest vastutab direktor, kes esitab arengukava kooskõlastamiseks ja kinnitamiseks vallavalitsusele. Arengukava ja selle muudatused kinnitab Lääne- Harju vallavalitsus. Direktor korraldab arengukava avalikustamise lasteaia veebilehel.